Herstel van kragtoevoer deur sloerstaking vertraagFoto ter illustrasie (Foto: Unsplash) Die herstel van foutiewe kragnetwerke in Gauteng is die afgelope naweek deur die sloerstaking van verskeie tegnici verder vertraag, het Eskom Sondag in ’n kort verklaring gesê. Verskeie inwoners van die provinsie het die afgelope naweek kragonderbrekings ervaar, maar die energieverskaffer kon egter nie ewe vinnig op alle probleme reageer nie. Gevolglik het talle kragverbruikers teen Sondag nog sonder krag gesit. Eskom was alleenlik van tegnici afhanklik wat nie aan die sloerstaking deelgeneem het nie, maar sê dat sy bestuur nou met unies onderhandel het om arbeidsgeskille uit die weg te ruim. Stakende tegnici het ná afloop hiervan ingestem om hul dienste te hervat. “Ons werk daaraan om kragtoevoer na gebiede wat steeds geraak word, te herstel. Weens die agterstand is die omkeertydperk langer as gewoonlik,” sê Daphne Mokwena, ’n bestuurder by Eskom. “Ons wil ons kliënte om verskoning vra vir die ongerief wat veroorsaak is en doen ’n beroep op kliënte om geduldig te wees terwyl ons aan die probleme werk.” Volgens Mokwena sal Eskom veral op kliënte fokus wat al geruime tyd sonder krag sit.